Gedagte vir die dag: Woorde soos dolksteke - Maroela Media
Ek dink ons almal het al gevoel hoe woorde soos dolksteke word. Iemand het dalk iets vir jou gesê wat jou baie seergemaak het, en soms bly daardie seer vir jare saam met jou.
Hoeveel keer het iemand al vir jou iets gesê wat soos 'n dolksteek was? Maar dalk belangriker: Hoeveel keer het jý iemand al met jou woorde verwond? Hoeveel keer het jy al iets gesê wat jy wens jy kan terugneem? Dalk het jy iemand al met jou woorde seergemaak sonder dat jy dit eers besef het.
Spreuke sê as jy jou tong kan beheer, bring dit genesing. Hoe bid ek nie dit nie; hoe bid ek nie dat ek genesingswoorde spreek nie, en nie net van die kansel af nie, maar ook in my vriendskappe, in my huwelik, in my verhoudings, teenoor my kinders.
Maak seker dat jy genesingswoorde teenoor álle mense spreek. Die spreukeskrywer sê elke woord is soos genesing vir die een wat dít kan regkry.